SKRIFTLIG FORESPØRGSEL E-1660/03

af Alexander de Roo (Verts/ALE) til Kommissionen

(19. maj 2003)

Om: Udtørring af heden Kalmhoutse Heide

Virksomheden Delta Nutsbedrijven har af Woensdrecht kommune fået tilladelse til at etablere to nye brønde til indvinding af grundvand til drikkevandsforsyningen. Stedet ligger på grænsen til parken De Zoom/Kalmhoutse Heide, der er en del af fugledirektivområdet Brabrantse Wal.

Indvinding af vand tidligere er årsagen til, at søerne Grote Meer og Kleine Meer i parken er udtørret. Denne konklusion drager forskningsinstituttet TNO.

Udtørringen fører til, at flora og fauna, der er afhængig af vand eller sætter stor pris på vand, dels bringes i fare, dels forsvinder i naturområdet.

Er Kommissionen ikke enig i, at sådanne aktiviteter ikke bør gennemføres i dette habitatområde, når de har så negative konsekvenser for flora og fauna?

Er Kommissionen ikke enig i, at der primært skal gribes til alternativer, som f.eks. udarbejdelse af planer for reduceret vandforbrug, anvendelse af en sekundær vandforsyning (gråt vand) og indvinding af vand fra de Biesbosch?

Svar afgivet på Kommissionens vegne af Margot Wallström

(27. juni 2003)

I henhold til artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) (habitatdirektivet), der i henhold til direktivets artikel 7 også gælder for områder, der er udlagt som særligt beskyttede efter Rådets direktiv 79/409/EØF af 2. april 1979 om beskyttelse af vilde fugle(2), vurderes alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, med hensyn til deres virkninger på lokaliteten under hensyn til bevaringsmålsætningerne for denne.

En forøget indvinding af grundvand i den umiddelbare nærhed af fugledirektivområdet Brabrantse Wal kan muligvis have negative konsekvenser for dette områdes bevaringsstatus og for de fuglearter, som var grundlag for områdets klassifikation som særligt beskyttet område. De oplysninger, der er fremlagt af det ærede medlem, udgør imidlertid ikke et tilstrækkeligt grundlag for en vurdering af, om disse konsekvenser vil være betydelige. Dette centrale spørgsmål skal derfor undersøges nærmere, inden det kan afgøres, om beskyttelsesforanstaltningerne i artikel 6, stk. 3 og 4, i direktiv 92/43/EØF kan finde anvendelse i dette tilfælde. Kommissionen vil rette forespørgsel til de nederlandske myndigheder om, hvorvidt de mulige konsekvenser for området Brabrantse Wal er blevet undersøgt, og i bekræftende fald, hvilke resultater der er kommet ud af undersøgelserne. De ovennævnte beskyttelsesforanstaltninger omfatter bl.a. behovet for relevant evaluering af påvirkningerne af området i forhold til områdets bevaringsmålsætninger. Hvis det efter en sådan evaluering viser sig, at påvirkningerne vil være betydelige, kan projektet kun gennemføres, hvis der ikke findes nogen alternativ løsning, og hvis det skal gennemføres af bydende nødvendige hensyn til væsentlige samfundsinteresser. Inden der træffes en beslutning, skal det naturligvis omhyggeligt vurderes, om der er alternative løsninger, og om disse kan gennemføres.

(1) EFT L 206 af 22.7.1992.

(2) EFT L 103 af 25.4.1979.